**Govor dr. Ljubica Jelušič, podpredsednice ZZB NOB Slovenije, na komemoraciji v spomin na obešene talce 29.5.1944 na Proseku v bližini železniške postaje**

Prosek, 28.5.2017

*Spoštovane gospe in gospodje, dragi tovariši in tovarišice,*

Zahvaljujem se Sekciji ANPI – VZPI Prosek Kontovel za vabilo na to komemoracijo in vas najprej vse toplo pozdravljam v imenu predsedstva Zveze združenj borcev za vrednote narodnoosvobodilnega boja Slovenije. Zahvaljujem se vsem, ki leto za letom organizirate komemoracijo v spomin na obešene talce, primorske rodoljube, tu na Proseku, 29. maja 1944. Posebej me veseli, ker so med nastopajočimi godbeniki iz Proseka in pevski zbori (moški in ženski), ki jih imamo čast slišati na podobni komemoraciji, ko se januarja vsako leto zberemo v Štorjah pri Sežani in se spomnimo mladega partizana s Proseka, Marjana Štoke.

Zbrani smo v spominih na obdobje druge svetovne vojne, na tragične zgodbe in zločine, ki so jih doživljali naši domačini pod nacifašistično oblastjo. Prosek je v osvoboditev izpod okupacije prispeval veliko mladih življenj. Celo generacijo mladih fantov, ki so šli v partizane, se borili v Kosovelovi brigadi, v Južnoprimorskem odredu in drugod in mnogi med njimi padli. Najmlajši med temi mladimi partizani je bil Marjan Štoka. Nemška patrulja ga je ujela v Štorjah, ko se je skupaj z drugimi partizani vračal iz sosednje vasi, kjer so mobilizirali fante za v partizane. Drugi so se uspešno razbežali, le Marjana, šestnajstletnega fanta, so ujeli, zverinsko mučili, da bi izdal tovariše, nato pa ga vsega pretepenega in ranjenega v rano jutro pripeljali na sredo vasi in obesili na »telegrafštango«, v opomin domačinom, kaj se zgodi s tistimi, ki sodelujejo z banditi. Marjan ni nikogar izdal, le ko je krvaveč prosil milosti, je govoril italijansko. Kdove zakaj je mislil ali pa vedel, da se med nemškimi zločinci morda skriva kak domač fašist, ki bi se ga usmilil.

Na Proseku pri železniški postaji so nemški okupatorji postavili neke vrste delovno taborišče, v katerem so morali delati domačini (tako mlajši kot starejši moški) v nemški prisilni organizaciji Todt. Gradili so bunkerje, večinoma okrog železniške postaje. S tem so Nemci preprečili, da bi se domačini pridružili partizanom, oziroma so lahko nadzirali njihovo gibanje in delovanje. 28. maja 1944 so v tem taborišču postavili dva lesena droga in na njih prečni drog dolžine kakih šestih metrov. Naslednji dan, 29. maja so iz zaporov v Coroneu pripeljali deset moških, po imenih sodeč tako slovenske kot italijanske politične zapornike. Vse zmaličene so vozili po Proseku, da bi ljudje videli, kaj se bo zgodilo pomagačem odporniškega gibanja. Obesili so jih na pripravljena vešala kot znak maščevanja, ker so pred tem partizani ubili nekega karabinjerja. Prisilni delavci v taborišču so bili priče tega zločina. Teh deset talcev je tudi napisanih na spomeniku. Nekateri viri namreč pravijo, da so Nemci spotoma ob prihodu na Prosek ujeli še enega mimoidočega, ter ga obesili skupaj z desetimi žrtvami iz Coronea, njegovo ime ni znano.

V Coroneu so bili zaprti mnogi domačini s Krasa in celotne Primorske. Mnogi smo imeli v njem zaprte svoje družinske člane. Tudi moji predniki so bili tam. Med desetimi talci bi lahko bil kdorkoli, tudi ti naši ljudje. Tako vidite, so bili usodno povezani slovenski ljudje in vasi na Primorskem pod fašistično in kasneje nacistično oblastjo. Povezani v trpljenju, smrti, pogumu in želji po svobodi. Živeti kot svoboden in samostojen narod, živeti brez skrajnežev v črnih srajcah in rjavih kapucah. Živeti brez kapitalističnega izkoriščanja in bede. To so bile vrednote, za katere so umirali v partizanskih vrstah, trohneli v zaporih in viseli na vislicah nacifašističnega režima.

Na Proseku stoji tako spomenik padlim borcem s Proseka, kot tudi spomenik talcem; takih talcev je bilo veliko širom primorske zemlje, ni je vasi, kjer ne bi bila storjena takšna ali drugačna krivica našim rojakom. Veliko je tudi spomenikov. Toda v preteklih 73 letih smo veliko zgodb, trpljenja in predvsem vrednot pozabili. Ljudi, ki so prihajali živet med nas iz drugih delov države, bodisi Slovenije ali Italije, pa tudi iz drugih držav, nismo seznanjali s tem, kar je bila naša izvirna primorska tragedija. Nismo želeli obujati vseh teh krvavih zgodb, da bi lahko živeli prihodnost. Marsikaj je bilo zamolčanega in pozabljenega tudi v družinah, iz katerih so izhajali partizani, borci, talci, interniranci. Pozaba zaradi prihodnosti. In prav tu smo morda naredili največjo napako.

Da bi vrednote svobodoljubja in spoštovanja sočloveka prenesli na nove generacije in na tujce med nami, bi morali obujati prav te zgodbe. Da bi preprečili simpatije z neofašizmom in neonacizmom, pa tudi drugimi skrajneži, bi morali govoriti s primeri naših ubitih prednikov. To je tudi evropska travma. Pošasti novih skrajnežev hodijo po Evropi, rohnijo proti migrantom in iščejo nove sovražnike, da bi zrasla njihova pomembnost in politična teža. Sedijo v deželnih in nacionalnih parlamentih, kamor jih je naplavila demokracija volitev, sedijo v Evropskem parlamentu in v središču evropske ideje rušijo temelje združene Evrope. Mi, Slovenci, ki smo dolgo živeli na obrobju Evrope, povojna situacija pa je z mejo močno zarezala v naše narodnostno telo, smo v Združeni Evropi videli tudi ideal svoje narodnostne združitve. Zato Brexit, ali še kak prihodnji exit, za nas ni le tehnično pogajalsko vprašanje, ampak izgubljena prihodnost. Manj kot bo Evrope, manj možnosti imamo, da se združeni s svojimi sorojaki borimo za skupno dobro in solidarnost med narodi.

Tovariši in tovarišice, naj nas spomin na talce s proseške železniške postaje druži v skupnem boju za našo svobodno prihodnost ter svobodo vseh narodov sveta. Za Združeno in svobodno Evropo, v kateri ideologije sovraštva nikoli več ne bodo razdvajale in morile nedolžnih ljudi. To naj bo naša odgovornost do mučenikov s Proseka in do prihodnjih generacij. Srečno vsem in nasvidenje v boju proti skrajnežem vseh vrst in barv.

Tu na tem proseškem travniku ima parola Smrt fašizmu poseben pomen in sporočilo, zato tovariši in tovarišice:

Smrt fašizmu – svoboda narodu!